ดึงวายุภักษ์ขายหุ้นอุ้มอินฟราฯฟันด์
รัฐบาลดึงวายุภักษ์อุ้มไทยแลนด์ฟิวเจอร์ฟันด์ สั่งขายหุ้นซื้อหน่วยลงทุน
25 พ.ย. 2558

รัฐบาลดึงวายุภักษ์อุ้มไทยแลนด์ฟิวเจอร์ฟันด์ สั่งขายหุ้นซื้อหน่วยลงทุน
แหล่งข่าวจากกระทรวงการคลัง เปิดเผยว่า นายสมคิด จาตุศรีพิทักษ์ รองนายกรัฐมนตรี ได้สั่งการให้สำนักงานคณะกรรมการนโยบายรัฐวิสาหกิจ (สคร.) ศึกษาการให้กองทุนวายุภักษ์ ที่ขณะนี้มีสภาพคล่องประมาณ 1 แสนล้านบาท เข้ามาซื้อหน่วยลงทุนของกองทุนไทยแลนด์ฟิวเจอร์ฟันด์ที่จะจัดตั้งขึ้น โดยให้ สคร.ศึกษาความเป็นไปได้ที่จะให้กองทุนวายุภักษ์ขายหุ้นที่ถืออยู่บางตัว เพื่อนำเงินมาซื้อไทยแลนด์ฟิวเจอร์ฟันด์
ทั้งนี้ เนื่องจากในระยะเริ่มต้น ไทยแลนด์ฟิวเจอร์ฟันด์อาจจะมีนักลงทุนให้ความสนใจไม่มาก การให้กองทุนวายุภักษ์เข้าซื้อหน่วยลงทุนก่อน เพื่อสร้างความเชื่อมั่นให้กับนักลงทุน โดยเฉพาะนักลงทุนประเภทสถาบันจากต่างประเทศ และหลังจากนำไทยแลนด์ฟิวเจอร์ฟันด์เข้าจดทะเบียนในตลาดหลักทรัพย์ฯ จึงค่อยทยอยขายให้นักลงทุนในภายหลัง
สำหรับกองทุนวายุภักษ์ ณ วันที่ 23 พ.ย. 2558 มีมูลค่าสินทรัพย์สุทธิ (เอ็นเอวี) 2.58 แสนล้านบาท และ ณ สิ้นเดือน ต.ค. 2558 มีสัดส่วนการลงทุนหุ้น 5 อันดับแรก ได้แก่ บริษัท ปตท. 44.43% ธนาคารไทยพาณิชย์ 39.84% ธนาคารกรุงไทย 3.50% บริษัท บางจากปิโตรเลียม 2.94% บริษัท การบินไทย 1.27%